Apel la contribuții pentru cea de-a V-a ediție a „Conferinței Naționale de Filosofie Teoretică pentru Studenți”, organizată de Facultatea de Filosofie și CELFIS din cadrul UB

În perioada 11-15 aprilie 2022, Departamentul de Filosofie Teoretică al Facultății de Filosofie și Centrul de Cercetări de Logică, Filosofie și Istoria Științei (CELFIS) din cadrul Universității din București organizează online cea de-a V-a ediție a Conferinței Naționale de Filosofie Teoretică pentru Studenți.
Evenimentul, dedicat studenților și masteranzilor care fac studii de filosofie, are ca „loc virtual” de desfășurare Jurnalul Departamentului de Filosofie Teoretică.

Sunt încurajate prezentările bazate pe teme de ontologie, metafizică, epistemologie, filosofia limbajului, filosofia minții, filosofia științei și a tehnologiei, filosofia logicii, filosofia religiei, filosofia acțiunii, etică teoretică ș.a. Sunt încurajate atât abordările specifice tradiției filosofiei analitice, cât și cele care se încadrează în tradiția fenomenologică.

Înscrierea propunerilor se face prin trimiterea unui rezumat al lucrării de cel mult o pagină la adresa de e-mail filosofieteoretica@gmail.com. Termenul-limită pentru înscriere este luni, 28 martie 2022. Participarea la conferință este gratuită.
O selecție va fi realizată de către profesorii din Departamentul de Filosofie Teoretică al Facultății de Filosofie, Universitatea din București, urmând ca programul conferinței să fie anunțat până pe 4 aprilie 2022. În acest sens, participanții vor fi rugați să trimită prezentările la adresa menționată anterior cu două zile înainte de publicarea acestora, potrivit programului conferinței.

Cel mult trei prezentări asincrone (sub forma unor înregistrări video de maximum 20 de minute sau a unor texte de maximum cinci pagini) vor fi publicate în fiecare zi de conferință, autorii fiind rugați să răspundă la întrebările care se vor regăsi în comentarii în ziua respectivă.
Mai multe detalii despre Conferința Națională de Filosofie Teoretică pentru Studenți (CNOFTS) sunt disponibile aici și aici. 
